**ELŐTERJESZTÉS**

**Szombathely Megyei Jogú Város Közgyűlésének 2022. szeptember 9-i rendkívüli ülésére**

**Javaslat a VASIVÍZ ZRt.-t érintő integrációs folyamattal kapcsolatos döntések meghozatalára**

Tájékoztatom a Tisztelt Közgyűlést, hogy a VASIVÍZ ZRt. vezérigazgatója 2022. augusztus 15-én levélben kereste meg az ellátásért felelős önkormányzatokat. (A megkeresés és a szándéknyilatkozat az előterjesztés ***1. számú mellékletét*** képezik.) A VASIVÍZ ZRt. több másik víziközmű-szolgáltatóhoz hasonlóan fizetési és működési nehézségekkel néz szembe, amelynek oka egyrészt az energia-költségek soha nem látott mértékű emelkedése, másrészt a rezsicsökkentésből fakadóan, a szolgáltatási díjak emelésének évek óta tartó tilalma. Fentiek okán a társaság a 2022. évi üzleti tervében jelentős, több mint 600 millió Ft-os veszteséggel számolt. Ez a veszteség várhatóan tovább fog növekedni, mivel az energia árak a tervezéskori állapothoz képest is jelentősen emelkedtek, és ez az árváltozás már ebben az évben további 250-300 millió Ft veszteséget jelent a jelenlegi információk szerint. 2022-ben a társaság még tartalékaiból tudja biztosítani a működést, azonban ha 2023-ban sem lesz lehetőség a szolgáltatási díjak emelésére, akkor állami vagy tulajdonosi támogatás nélkül nem tud a társaság eleget tenni a működésre vonatkozó jogszabályi kötelezettségeinek, és a várhatóan fellépő likviditási problémák miatt a társaság működése ellehetetlenülhet.

Fenti probléma kezelésére az állam az alább ismertetett integrációs ajánlatot fogalmazta meg a viziközmű-szolgáltatók és az ellátásért felelős önkormányzatok felé.

Az ellátásbiztonság fokozása, a közszolgáltatással járó feladatok ellátásának optimális megszervezése, illetve az önkormányzatok és az állam közötti együttműködés lehetőségeinek bővítése érdekében indokolt, hogy a víziközmű-szolgáltatás, mint önkormányzati közfeladat állam részére történő átadásának a lehetősége biztosított legyen. E célból került sor a víziközmű-szolgáltatásról szóló 2011. évi CCIX. törvény olyan irányú módosítására, amely lehetővé teszi az önkormányzatok és a tulajdonukban működő szolgáltatók számára, hogy a közszolgáltatáshoz kapcsolódó vagyon állam részére történő átadásával, – önkéntes módon – egy állami integrációs folyamatban vehessenek részt. Ez az önkormányzatok és a tulajdonukat képező szolgáltatók számára is lehetőséget teremt arra, hogy portfólió-tisztítást hajtsanak végre, illetve ha azt célszerűnek tartják, úgy a közszolgáltatással járó feladatokat átadják az államnak.

Az integráció előnye összefoglalva az, hogy az érintett szolgáltatók és tulajdonos önkormányzataik számára az állam biztosítsa annak lehetőségét, hogy e jogalanyok a tulajdonukat képező vagyon átadása fejében, önkéntes módon egy állami integrációs folyamatban vehessenek részt.

Az integráció keretében az önkormányzattól a víziközmű vagyon, a működtető eszköz, a Vksztv. 18. §-a szerinti fel nem használt fejlesztési források és a szolgáltatóban fennálló tulajdoni részesedést veheti át az állam nevében eljáró tulajdonosi joggyakorló, a Nemzeti Vízművek Zrt. A Vksztv. 5/H. § (2) bekezdése szerint az önkormányzat a tulajdonában álló víziközmű vagyont, valamint működtető eszköz tulajdonjogát térítésmentesen, nyilvántartási értéken adhatja át a Magyar Állam részére. A Vksztv. alapvetően az **ingyenes vagyonátvétel**re ad az NV Zrt. részére felhatalmazást, többletkötelezettség átvállalására sem jogszabályi, sem pedig költségvetési kerete nincs a társaságnak, **vagyis a nem kötelező feladatok és az azokhoz kapcsolódó vagyon (pl. uszoda) átvételére az integrációs folyamatban nem fog sor kerülni, azok továbbra is a szolgáltatónál, illetve az önkormányzatnál maradnak.**

A társaság tartozásaival kapcsolatban a tájékoztató kiemeli, amennyiben a Magyar Állam a Nemzeti Vízművek Zrt. tulajdonosi joggyakorlásával belép egy szolgáltató társaságba, úgy annak kötelezettségét is vállalja, hogy a társaság működését fenntartsa, azonban kiemelendő, hogy ez az összes tulajdonos felelőssége is, így ők helytállási kötelezettséggel tartoznak a társaság tartozásaiért. Az állami részvétel alapvető célja a víziközmű szolgáltatás fenntartása, amelyhez elengedhetetlen a szolgáltatók működtetése, a fizetésképtelen helyzet elkerülése.

A VASIVÍZ ZRt., mint részvénytársaság esetében a részvényes kötelezettsége a részvénytársasággal szemben a részvény névértékének vagy kibocsátási értékének szolgáltatására terjed ki. A részvénytársaság kötelezettségeiért a részvényes nem köteles helytállni.

Mivel az integrációs programban való részvétel **ingyenes, így** az önkormányzatok a vagyonátadásért cserébe nem támaszthatnak anyagi igényt. Az önkormányzat saját hatáskörébe tartozó kérdés, hogy a vagyona felett miként rendelkezik, az integrációs programban **önkéntesen** vehet részt.

Az integráció során az önkormányzat a víziközmű társaságban fennálló tulajdonrészét is ingyenesen átruházhatja a Magyar Államra. A Magyar Állam által történő forrásjuttatás alapvető feltétele, hogy a magyar állam legalább 5 %-os tulajdonrészt szerezzen a társaságban. Ezt követően kerülhet sor ázsiós tőkeemelés formájában a társaság likviditásának javítására 2022. év végéig, azzal, hogy az így rendelkezésre bocsátott forrást a társaság kizárólag a víziközmű szolgáltatási engedélyében meghatározott víziközmű szolgáltatási tevékenységéből eredő veszteségei pótlására használhatja fel.

A tulajdonviszonyokat víziközmű-rendszerekre kell vizsgálni, egy rendszeren 100 %-os állami tulajdon megléte szükséges ahhoz, hogy az állam ellátásért felelőssége létrejöjjön.

Fontos, hogy amennyiben a társaság alapító okirata korlátozza, vagy kizárja az ingyenes tulajdonszerzést, vagy bármely módon korlátozza 3. fél belépését a társaságba, úgy első lépésben szükséges az alapító okirat ezen rendelkezését feloldani. Ezt követően kerülhet sor a szolgáltatóban fennálló társasági részesedés átruházására.

Összefoglalva a fentieket amennyiben a tulajdonos önkormányzat/önkormányzatok az alábbi ütemezés szerint döntenek az ellátási kötelezettség átadásáról, az állam az ez évi hiány finanszírozásához ázsiós tőkeemelés formájában támogatást nyújt.

* **2022. augusztus 31-ig** előzetes szándéknyilatkozat megtétele (1. sz. melléklet) a Nemzeti Vízművek Zrt. felé az integrációs szándékról, valamint a társaság adatszolgáltatása a hiány összegéről;
* **2022. szeptember 20**. – közgyűlési/képviselő-testületi döntés meghozatala a tulajdonosi jogkört érintő kérdésekben és ennek megküldése az NV Zrt. részére
* **2022. október 1.** – a társaság közgyűlési döntésének meghozatala és megküldése az NV Zrt. részére
* a fenti folyamatok esetében a vagyon állami tulajdonba kerülésének és ezzel az ellátási felelősség átvételének időpontja folyamatos, de legkésőbb **2022. november 1.**

Szombathely Megyei Jogú Város Önkormányzata 52,85 %-os, többségi tulajdonosa a VASIVÍZ ZRt.-nek, a Magyar Államnak jelenleg 4,2 % a tulajdonrésze. Szombathely Megyei Jogú Város Önkormányzata tulajdonában álló részvények értéke 620.644.880,- Ft. A társaság üzemeltetőként biztosítja a közműves ivóvíz ellátást, valamint szennyvízelvezetést és – tisztítást az ellátott településeken. Szombathely városa a V001 Szombathely-Kőszeg ivóvízellátási, valamint az S001 Szombathely-Kőszeg szennyvízelvezetési és tisztítási víziközmű-rendszerhez tartozik, további 35 település mellett.

A VASIVÍZ ZRt. által megküldött előterjesztés ***(2. számú melléklet)*** részletesen tartalmazza, hogy mely víziközmű rendszerekhez tartozó települések jelezték előzetesen integrációs részvételi szándékukat.

2022. március 2-án elkészült a két rendszer víziközmű vagyonának értékelése a 2011. évi CCIX. törvény 12. §-a és 78. §-a, valamint a 24/2013. (V.29.) NFM rendeletnek megfelelően.

A vagyonértékelés alapján az ivóvízellátási víziközmű-rendszer vagyonértéke **14 705 930 700 Ft,** a szennyvízelvezetési és tisztítási víziközmű-rendszer vagyonértéke **26 609 833 500 Ft,** ebből a Szombathely tulajdonában lévő ivóvíz közművagyon értéke 9.544.149.025,- Ft (az összes vgyon 64,9 %-a), a szennyvíz közmű vagyon értéke 12.057.048.739,- Ft (45,311 %), összesen tehát **Szombathely víziközmű vagyonának értéke 21.601.197.764 Ft.**

A társaság alapszabálya jelenleg nem teszi lehetővé, hogy az önkormányzatokon és a társaságon kívül 3. személy, így a Magyar Állam is szerezhessen részvényt. Ezért szükséges az alapszabály módosítása akként, hogy lehetőséget biztosítson a Magyar Állam részére további részvény megszerzésére, amelyet elfogadásra javasolok a Tisztelt Közgyűlésnek.

Összességében megállapítható, hogy az állami integrációból fakadó előnyök, valamint a hátrányos következmények a jelenlegi információk alapján nem állapíthatók meg egyértelműen, ezért jelen helyzetben nem javaslom a Tisztelt Közgyűlésnek az integrációs folyamatban történő részvételt.

Fentiekre tekintettel kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2022. szeptember 5.**

**/: Dr. Nemény András :/**

**Határozati javaslat**

**........../2022. (IX.9.) Kgy. sz. határozat**

1.) Szombathely Megyei Jogú Város Közgyűlése a víziközmű rendszerekkel kapcsolatos állami integrációs folyamatról szóló tájékoztatást tudomásul vette.

2.) A Közgyűlés úgy határoz, hogy Szombathely Megyei Jogú Város Önkormányzatát terhelő víziközmű-szolgáltatás biztosítása vonatkozásában fennálló ellátási kötelezettségének a Magyar Államra történő átruházására irányuló integrációs programban – a rendelkezésre álló információk alapján – jelenleg nem kíván részt venni, így a víziközmű-rendszer üzemeltetését ellátó Vasivíz ZRt.-ben fennálló társasági részesedését, a víziközmű vagyonát és az azt működtető vagyonát – ezzel együtt az ellátási kötelezettséget – nem adja át térítésmentesen a Magyar Állam részére.

3.) A Közgyűlés hozzájárul ahhoz, hogy a társaság alapszabálya módosításra kerüljön az alábbiak szerint:

Az Alapszabály IV. – A részvények átruházása pontja az alábbiak szerint módosul:

**„IV.**

**A *részvények átruházása***

*A névre szóló részvények átruházásához a társaság beleegyezésére van szükség.*

*A névre szóló részvények csak önkormányzatok, illetve a VASIVÍZ ZRt. számára, idegeníthetőek el.* ***A víziközmű-szolgáltatásról szóló törvényben foglalt feltételek esetén a névre szóló részvények a Magyar Állam javára átruházhatók.***

*~~A társaság közgyűlése a hozzájárulást csak akkor tagadhatja meg, ha a részvényt a társaság versenytársa kívánja megszerezni, vagy ha azt a jelen alapszabály szerinti társaság alapításkori cél (a víziközművek hatékony, együttes üzemeltetésével történő kötelező önkormányzati feladatellátás) és a részvényesek köre azt kizárja~~.*

***A társaság közgyűlése a hozzájárulást csak akkor tagadhatja meg, ha a részvényátruházás a társaság közműszolgáltatóként Vas megyében elért önálló stratégiai szerepét, illetőleg gazdasági érdekeit veszélyezteti vagy sérti.****”*

4.) A Közgyűlés javasolja, hogy a VASIVÍZ ZRt. Közgyűlése a Magyar Államot képviselő Nemzeti Vízművek Zrt. javára történő részvényátruházásokhoz hozzájáruljon azon részvényesek esetében, akik 2022. szeptember 20. napjáig meghozták az erre vonatkozó képviselő-testületi határozatukat. A részvényátruházáshoz a hozzájárulást a Közgyűlés annak érdekében adja meg, hogy az 5 %-os tulajdoni arányt a Nemzeti Vízművek ZRt. a tulajdonszerzések következtében elérje, és ezzel biztosított legyen ázsiós tőkeemelés keretében a társaság 2022. évi veszteségének működési támogatással történő finanszírozása.

A Közgyűlés a részvény-átruházási megállapodások alapján szükséges alapszabály-módosítást elfogadását javasolja.

5.) A Közgyűlés felhatalmazza a polgármestert, hogy fenti döntéseket a társaság közgyűlésén képviselje.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Krenner Róbert, a társaság vezérigazgatója)

**Határidő:** a társaság 2022. szeptember 28-i rendkívüli Közgyűlése